CPF จัดคาราวานสินค้าลดค่าครองชีพชวนเชียร์มวยป้องกันแชมป์โลก WBC
CPF จัดคาราวานสินค้าลดค่าครองชีพ โดยนำสินค้าคุณภาพมาตรฐานไปจัดจำหน่ายในราคาพิเศษ พร้อมชวนเชียร์มวยป้องกันแชมป์โลก WBC หวังร่วมสืบสานวัฒนธรรมศิลปะการป้องกันตัวของไทย
24 ม.ค. 2560


นายอดิศร์ กฤษณวงศ์ รองกรรมการผู้จัดการอาวุโส บริษัท เจริญโภคภัณฑ์อาหาร จำกัด (มหาชน) หรือ CPF เปิดเผยว่า บริษัทเดินหน้าลดค่าครองชีพแก่ประชาชนทั่วประเทศ ด้วยการจัด “คาราวานซีพีเอฟ” อย่างต่อเนื่องก้าวสู่ปีที่ 9 โดยนำสินค้าคุณภาพมาตรฐานระดับโลกแบรนด์ซีพี ซีพีเฟรชมาร์ท ห้าดาว และสินค้าอุปโภคบริโภคของบริษัทในเครือ ไปจัดจำหน่ายในราคาพิเศษสุด
โดยในปีนี้บริษัทยังคงตั้งเป้าเดินสายคาราวานไปใน 10-15 จังหวัด ตามหัวเมืองต่างๆ ทั่วไทยดังเช่นทุกปีทีผ่านมา ล่าสุดร่วมกับ จังหวัดพิษณุโลก จัดศึกชิงแชมป์มวยไทยมาราธอน ไฮลักซ์รีโว่ และคาราวานซีพีเอฟ ขึ้นที่สนามกีฬากลางจังหวัดพิษณุโลก ระหว่างวันที่ 24-28 ม.ค. 2560
“ภายในงานนอกจากพี่น้องประชาชนจะได้ร่วมช้อปสินค้าในราคาลดพิเศษสุดหลากหลายผลิตภัณฑ์แล้ว ซีพีเอฟยังจัดกิจกรรมส่งเสริมกีฬามวยแก่เยาวชนทั้งมวยสากลและมวยไทย เพื่อร่วมสืบสานวัฒนธรรมศิลปะการป้องกันตัวของไทย จึงขอเชิญชวนชาวพิษณุโลกและจังหวัดใกล้เคียงร่วมเลือกซื้อสินค้าและร่วมเชียร์นักมวยชาวไทย” นายอดิศร์ กล่าว
สำหรับการแข่งขันมวยคู่เอก การป้องกันตำแหน่งแชมป์โลกมวยสากลรุ่นมินิมัมเวต 105 ปอนด์ ครั้งที่ 6 ของสภามวยโลก WBC ระหว่างแชมป์โลกชาวไทย วันเฮง ไก่ย่างห้าดาว กับผู้ท้าชิงชาวฟิลิปปินส์ ในวันพุธที่ 25 มกราคม เวลา 13.00 น นอกจากนี้ยังมีการป้องกันแชมป์โลกเยาวชนรุ่นมินิมันเวต ของสภามวยโลก WBC และศึกชิงแชมป์มวยไทยมาราธอนไฮลักซ์รีโว่ โดยจัดให้ชมฟรีตลอดงาน
ส่วนคาราวานสินค้าราคาพิเศษ ซีพีเอฟจัดผลิตภัณฑ์อาหารคุณภาพหลากหลายเมนูให้ประชาชนได้ร่วมจับจ่าย อาทิ ผลิตภัณฑ์จากซีพีเฟรชมาร์ท ทั้งหมูดำคูโรบูตะแฮมสเต็ก ซื้อ 1 แถม 1, ปลาแพนกาเซียสดอร์รี่แล่ ซื้อ 2 แถม 1, ไส้กรอก 4 แพ็ก 100 บาท  รวมทั้งสินค้าแบรนด์ห้าดาว ทั้งไก่ย่างห้าดาวสูตรต้นตำรับ สูตรสไปซี่ สูตรงาขาว ไก่ทอดปาร์ตี้เซ็ท อกไก่อบชานอ้อย และสินค้าตู้เย็นชุมชน เช่น เป็ดพะโล้ ไก่จ๊อพริกสด และสินค้าราคาพิเศษอีกมากมาย เปิดให้ช้อปตั้งแต่เวลา 10.00-21.00 น.